Ragna var í fyrstu íslensku hipphopp hljómsveitinni og lengi eina stelpan í rappi á Íslandi . Þann 20. janúar verða hipphopp kvennatónleikar í Gamla bíói með nokkrum að skærustu kvenröppurum landsins . Ragna Kjartansdóttir eða Cell 7 er ein þeirra sem stígur á svið en hún hefur verið utan sviðsljóssins í nokkur ár . „ Ég blikkaði bara og það liðu fimm ár , ég skil þetta ekki , “ svarar Ragna hlæjandi þegar hún er spurð út í fjarveruna . „ Ég er í fullu starfi sem hljóðmaður og lenti í mikilli vinnutörn en á sama tíma var ég að koma mér fyrir í studíói þar sem ég vinn að tónlistinni . Svo eignaðist ég dóttur mína þarna inn á milli . “ Hún sendi frá sér sólóplötu árið 2013 og vinnur nú að nýrri sem kemur út seinna á árinu . Lagið City Lights verður á þeirri plötu en það er þegar komið í loftið og hefur vakið mikla athygli ekki síst fyrir myndbandið . Þær sem koma fram á tónleikunum auk Cell 7 eru Alvia , Fever Dream , Krakk & Spaghettí , Reykjavíkurdætur og Sigga Ey . Milli atriða mun svo Dj De La Rosa halda uppi stemningunni . Miðar fást á tix.is og nánari upplýsingar eru á Facebook-síðunni Puzzy Patrol . Viðtal við Rögnu er í 3. tölublaði Vikunnar . Texti / Ragnhildur Aðalsteinsdóttir Mynd / Hákon Davíð Björnsson